Pressemeddelelse,

9. september 2019





**Se Nikolaj Coster-Waldau som Max i traileren til Jonas Alexander Arnbys SELVMORDSTURISTEN**

****

I dag kan Snowglobe og Scanbox Entertainment offentliggøre traileren til Jonas Alexander Arnbys kommende spillefilm, det psykologiske kærlighedsdrama SELVMORDSTURISTEN, der har premiere den 21. november.

I traileren møder publikum Nikolaj Coster-Waldau i filmens altoverskyggende hovedrolle som den plagede forsikringsagent Max. Max får at vide, at kræftsvulsten i hans hjerne er vokset, og han opsøger derfor det hemmelige luksus-resort Aurora Hotel, der har specialiseret sig i selvmord. Men jo tættere Max kommer på døden, desto mere nærmer han sig en vej ud af mørket og tilbage til sin hustru Lærke, spillet af Tuva Novotny.

**SE TRAILEREN HER:** <https://www.youtube.com/watch?v=HqJavML7w5o>

**DOWNLOAD TRAILEREN HER:** <https://we.tl/t-C6DPDx25Gn>

SELVMORDSTURISTEN får sin verdenspremiere på verdens førende genrefestival, den spanske filmfestival Sitges, i oktober, hvor filmen er en del af hovedkonkurrencen. Umiddelbart efter verdenspremieren vises filmen som gallapremiere på den anerkendte filmfestival i Zürich.

**Handlingen**

I SELVMORDSTURISTEN følger vi forsikringsagenten Max. Han elsker sin kone Lærke, men lever med en svulst i hjernen og befinder sig midt i en eksistentiel krise. Han kommer på sporet af det hemmelige afsidesliggende luksus-resort Aurora Hotel, der specialiserer sig i selvmord. Her opdager han en foruroligende sandhed, der får Max til at sætte spørgsmålstegn ved selve livet, døden og hans egen forståelse af virkeligheden.

SELVMORDSTURISTEN er både en kærlighedshistorie og et spændende psykologisk drama om meningen med livet. Med et øde, nordisk bjerglandskab som kulisse udspilles en hypnotiserende magtkamp om retten til selve livet, forstanden – og kærligheden.

**Nikolaj Coster-Waldau i hovedrollen som Max**

Hovedrollen som den plagede Max Isaksen bliver spillet af den danske verdensstjerne Nikolaj Coster-Waldau. Coster-Waldau brød i sin tid igennem herhjemme med sin rolle i *Nattevagten* (1994) og nyder i disse år verdensomspændende succes med sin Emmy-nominerede rolle som Jamie Lannister i HBO-serien *Game of Thrones* (2011-2019). Blandt hans seneste spillefilm kan nævnes Susanne Biers *En chance til* (2015), *Tre ting* (2017) og den amerikanske film *Shot Caller* (2017).

Over for Nikolaj Coster-Waldau kan Tuva Novotny opleves i rollen som hans kone Lærke. Tuva Novotny har et væld af danske og svenske filmroller bag sig, bl.a. en Robert-belønnet præstation i Tobias Lindholms *Krigen* og rollen som Bjørn Borgs kone i Janus Metz’ sportsdrama *Borg*. I andre centrale roller medvirker bl.a. Solbjørg Højfeldt og Sonja Richter samt internationale navne som Jan Bijvoet, Robert Aramayo, Slimane Dazi, Lorraine Hilton, Kaya Wilkins og Johanne Wokalek.

**Jonas Alexander Arnbys anden spillefilm**

SELVMORDSTURISTEN bliver instruktør Jonas Alexander Arnbys anden spillefilm, efter han i 2014 debuterede med den anmelderroste og prisvindende *Når dyrene drømmer* (2014). Denblev udtaget til det prestigefyldte sideprogram Semaine de la Critique på Cannes Film Festival i 2014 og blev senere nomineret til i alt 11 Robert- og Bodil-statuetter, hvoraf den modtog tre. Jonas Alexander Arnby er uddannet fra den uafhængige filmskole Super16 i 2004 og fra London School of Media i 2000.

Manuskriptet til SELVMORDSTURISTEN er skrevet af Rasmus Birch, som også skrev *Når dyrene drømmer*. Rasmus Birch er autodidakt manuskriptforfatter og fik sin spillefilmsdebut med Nicolo Donatos *Broderskab* (2010).

Øvrige gengangere fra holdet bag *Når dyrene drømmer* tæller komponist Mikkel Hess og filmens prisvindende fotograf Niels Thastum, som blev hædret som ’Bedste fotograf’ ved Bodilprisen i 2015. Niels Thastum har derudover været fotograf på film som *Borg* (2017) og *I Blodet* (2016), som modtog Robert- og Bodilpriser for bl.a. ’Bedste Film’.

SELVMORDSTURISTEN er co-produceret med DCM, Mer Film, Charades, Film i Väst og Garagefilm International. Filmens production designer er Simone Grau Roney, lyddesigner er Tormod Ringnes, mens Yorgos Mavropsaridis (*The Lobster, The Killing of a Sacred Deer, The Favourite*) klipper filmen.

SELVMORDSTURISTEN er støttet af Det Danske Filminstitut, DR, Det Norske Filminstitut, Zefyr, Svenska Filminstitutet, SVT, Berlin Brandenburg, Mitteldeutsche Medienförderung, Deutschen Filmförderfonds, ZDF-ARTE, Eurimages og Creative Europe Programme – MEDIA of the European Union. Filmen distribueres af Scanbox Entertainment.

For yderligere information, kontakt venligst undertegnede.

Med venlig hilsen

Have Kommunikation

Tlf. 33 25 21 07

**Kontakt:**

Peter Pishai Storgaard: mobil: 28 43 33 86, mail: peter.storgaard@have.dk

Michael Feder, mobil: 22 43 49 42, mail: michael@have.dk

**Fakta om SELVMORDSTURISTEN**

**Filmholdet:**

* Instruktion: Jonas Alexander Arnby (*Når dyrene drømmer*)
* Manuskript: Rasmus Birch (*Når dyrene drømmer, Broderskab*)
* Producere: Eva Jakobsen, Katrin Pors og Mikkel Jersin (*Brakland, Kød og blod, Thelma*)
* Fotograf: Niels Thastum (*Borg, I blodet*)
* Production Designer: Simone Grau Roney (*Nymphomaniac, The House that Jack Built*)
* Klipper: Yorgos Mavropsaridis (*The Lobster, The Killing of a Sacred Deer, The Favorite)*
* Lyddesign: Tormod Ringnes (*Kon-Tiki, Pirates of the Caribbean: Salazars hævn, Skælvet*)
* Komponist: Mikkel Hess (*Når dyrene drømmer, Alle for tre*)
* Kostumer: Elsa Fischer (*Grænse*)
* Make-up: Tuija Válen, Love Larson og Eva von Bahr (*En mand der hedder Ove, The House that Jack Built*)

**Rollelisten:**

* Max Isaksen: Nikolaj Coster-Waldau (*Game of Thrones, Oblivion*)
* Lærke: Tuva Novotny (*Borg, Eat Pray Love, Annihilation*)
* Karen: Solbjørg Højfeldt (*Ditte & Louise, Der kommer en dag, Brødre)*
* Ari: Robert Aramayo (*Game of Thrones, Nocturnal Animals*)
* Francois: Slimane Dazi (*A Prophet, Only Lovers Left Alive*)
* Frank: Jan Bijvoet *(Embrace of the serpent, The Broken Circle Breakdown, Peaky Blinders)*
* Jenny: Lorraine Hilton (*The Wolfman, City of Ember)*
* Alice Dinesen: Sonja Richter (*The Homesman, Vildheks, Alle for tre*)
* Mia: Kaya Wilkins (*Thelma*)
* Linda: Johanna Wokalek (*The Baader Meinhof Complex, Hierankl)*

**Øvrige fakta:**

* Dansk distribution: Scanbox Entertainment
* Optagelser: Efteråret 2018 og vinteren 2019 i Vestnorge, Trollhättan og Lulå i Sverige, Berlin og Hillerød.
* Biografpremiere: 21. november 2019